"Premierul şi ministrul Apărării au ordonat joi seara armatei să înceapă o operaţiune terestră şi să intre în Fâşia Gaza pentru a distruge tunelurile utilizate pentru activităţi teroriste în Israel", a anunţat Biroul premierului într-un comunicat.

"Decizia a fost aprobată de către Cabinetul de Securitate, după refuzul Hamas de a accepta un armistiţiu de încetare a focului", potrivit comunicatului.

"După zece zile de atacuri pe cale aeriană, maritimă şi terestră ale Hamas, precum şi după refuzul acestei mişcări de a calma situaţia, armata a lansat o operaţiune terestră în Fâşia Gaza", a anunţat anterior armata.

Guvernul israelian a ordonat lansarea acestei operaţiuni terestre cu scopul de a "afecta semnificativ infrastructurile teroriste ale Hamas" şi de a garanta "securitatea cetăţenilor Israelieni", adaugă armata.

Această operaţiune va include manevre ale infanteriei, artileriei şi activităţi ale serviciilor de informaţii, susţinute de aviaţie şi de flotă, precizează armata israeliană.

Hamas avertizează Israelul că va "plăti un preţ greu" pentru operaţiunea terestră din Gaza

"Începutul atacului israelian la sol împotriva Gaza este o etapă periculoasă, ale cărei consecinţe sunt incalculabile", a declarat purtătorul de cuvânt al Hamas în Gaza, Fawzi Barhoum într-un comunicat. "Israelul va plăti un preţ ridicat (...). Hamas este pregătit pentru confruntare", a adăugat el.

Israelul aprobă mobilizarea a 18.000 de rezervişti suplimentari

Guvernul israelian a aprobat cererea armatei de mobilizare a 18.000 de rezervişti suplimentari, la scurt timp după declanşarea, joi, a unei ofensive terestre în Fâşia Gaza, a anunţat armata în noaptea de joi spre vineri, relatează AFP.

"Cu 18.000 de rezervişti mobilizabili, numărul rezerviştilor care pot fi chemaţi atinge 60.000", a anunţat o purtătoare de cuvânt a armatei pentru AFP.